Úradný vestník L 183 , 22/07/2000 S. 0005 - 0011



Spoločná stratégia Európskej Rady z 19. júna 2000 o stredomorskom regióne (2000/458/SZBP) EURÓPSKA RADA, so zreteľom na Zmluvu o Európskej únii, najmä na jej článok 13 ods. 2, PRIJALA TÚTO SPOLOČNÚ STRATÉGIU: PRVÁ ČASŤ VÍZIA EURÓPSKEJ ÚNIE PRE STREDOMORSKÝ REGIÓN 1. Stredomorský región má pre EÚ strategický význam. prosperujúci, demokratický, stabilný a bezpečný región, s otvorenou perspektívou k Európe je v najlepšom záujme EÚ a Európy ako celku. 2. Stredomorský región neustále čelí politickým, hospodársky, súdnym, ekologickým a sociálnym výzvam. EÚ a partneri zo Stredomoria musia spolupracovať so spoločnou víziou, citlivosťou a vzájomným rešpektom, ak majú byť tieto zložité a rôznorodé výzvy zdolané. 3. Politika EÚ voči Stredomoriu sa riadi zásadou partnerstva, ktoré by mali aktívne podporovať obidve strany. EÚ bude spolu so svojimi partnermi zo Stredomoria pracovať na: rozvoji dobrých susedských vzťahov; zlepšení prosperity; odstraňovaní chudoby; podpore a ochrane všetkých ľudských práv a základných slobôd, demokracie, dobrej správy vecí verejných a právneho štátu; podpore kultúrnej a náboženskej tolerancie a rozvoji spolupráce s občianskou spoločnosťou, vrátane mimovládnych organizácií. Na tento účel bude podporovať snahy stredomorských partnerov uskutočňovať ciele stanovené Euro-stredomorským partnerstvom, využívať svoje bilaterálne vzťahy na plnenie týchto cieľov a prispievaním k vytváraniu mierového prostredia na Strednom východe. 4. Táto spoločná stratégia sa zakladá na Euro-stredomorskom partnerstve vytvorenom barcelonskou deklaráciou a jej následným acquis, berlínskou deklaráciou a dlhoročnou politikou Európskej únie voči Stredomoriu s jej bilaterálnymi a regionálnymi zložkami. 5. EÚ je presvedčená, že úspešné dovŕšenie mierového procesu na Strednom východe vo všetkých jeho smeroch a vyriešenie ďalších konfliktov v regióne sú nevyhnutnými predpokladmi mieru a stability v Stredomorí. Vzhľadom na jej záujmy v regióne a na úzke a dlhoročné zväzky s krajinami, ktoré ho tvoria, sa únia snaží zohrávať plnohodnotnú úlohu pri zavádzaní stability a rozvoja na Strednom východe. Spolupráca, ktorá už bola zahájená v rámci barcelonského procesu je určujúcim prvkom položenia základov povojnového usporiadania. Preto bude únia podporovať snahy strán zavádzať mierové dohody. V tomto smere by prijatie Euro-stredomorskej charty pre mier a stabilitu, predstavujúce cieľ, ktorý predchádza prijatiu tejto stratégie, malo byť rozhodujúcim činiteľom v povojnovom procese v Stredomorí. 6. S vedomím rozhodujúceho významu stredomorského regiónu pre EÚ a s cieľom ešte viac posilniť stredomorský rozmer, prijíma Európska rada túto spoločnú stratégiu. Táto stratégia zahŕňa všetky vzťahy EÚ so všetkými jej partnermi v barcelonskom procese a s Líbyou. Nezahŕňa však bilaterálne vzťahy EÚ s tými stredomorskými krajinami, ktoré sú kandidátmi na členstvo v EÚ, keďže na tie sa vzťahuje prístupový proces. Kým Európska únia bude ďalej zohrávať svoju plnohodnotnú úlohu v mierovom procese na Strednom východe podľa jej acquis vrátane berlínskej deklarácie, táto spoločná stratégia sa bude vzťahovať na EÚ príspevok k upevneniu mieru na Strednom východe po dosiahnutí úplného mierové usporiadania. DRUHÁ ČASŤ CIELE 7. V rámci svojej politiky voči stredomorskému regiónu má Európska únia tieto ciele: - dosiahnuť podstatný a merateľný pokrok smerom k dosiahnutiu cieľov barcelonskej deklarácie a jej následného acquis, t. j.: - vytvoriť spoločnú oblasť mieru a stability prostredníctvom politického a bezpečnostného partnerstva, - vytvoriť oblasť zdieľanej prosperity prostredníctvom hospodárskeho a finančného partnerstva, - vytvoriť partnerstvo v sociálnych, kultúrnych a ľudských veciach: rozvíjať ľudské zdroje, podporovať porozumenie medzi kultúrami a výmeny medzi občianskymi spoločnosťami, - podporovať základné hodnoty prijaté EÚ a jej členskými štátmi, vrátane ľudských práv, demokracie, dobrej správy vecí verejných, transparentnosti a právneho štátu, - podporovať a pomáhať stredomorským partnerom v procese dosiahnutia voľného obchodu s EÚ a medzi nimi v súlade s barcelonskou deklaráciou, v hospodárskym prechodom a v prilákaní zvýšených investícií do regiónu, - posilniť spoluprácu v oblasti spravodlivosti a vnútorných vecí, ako ju načrtla Európska rada na zasadaní v Tampere, - viesť dialóg medzi kultúrami a civilizáciami s cieľom bojovať proti intolerancii, rasizmu a xenofóbii. 8. Čo sa týka bezpečnostných záležitostí, má Európska únia v úmysle využiť vývoj spoločnej európskej bezpečnostnej a obrannej politiky, aby zvážila ako posilniť, spoločne s jej stredomorskými partnermi, spoločnú bezpečnosť v regióne. 9. Únia už v minulosti zohrala aktívnu úlohu v úsilí o zavedenie spravodlivého, úplného a trvalého mieru na Strednom východe a o zavedenie stability a rozvoja v regióne. Spoluprácu, ktorá už bola zahájená v rámci barcelonského procesu považuje únia za určujúci faktor položenia základov, na ktorých sa má stavať po dosiahnutí mieru. V rámci tejto spoločnej stratégie so zreteľom na jej odsek 6 si Európska únia stanovila tieto ciele: - podporovať podmienky, ktoré stranám pomôžu vykonávať dohody, ktoré medzi sebou uzavreli, - vytvoriť základ pre normálne dobré susedské vzťahy a podporovať strany v zapájaní sa do regionálnej spolupráce, - prispievať k upevňovaniu mieru v regióne, vrátane hospodárskej integrácie a vzájomného porozumenia medzi občianskymi spoločnosťami. 10. Na zvýšenie účinnosti, dopadu a zviditeľnenia činností a iniciatív EÚ v regióne sa budú uskutočňovať tieto ciele: - zlepšovanie koordinácie, súdržnosti a dopĺňania sa a zabezpečenie vzájomného pôsobenia medzi rôznymi existujúcimi regionálnymi a subregionálnymi činnosťami, nástrojmi a zásahmi EÚ a jej členských štátov, - zabezpečenie dopĺňania sa stredomorskej politiky EÚ s politikami EÚ, ktoré sa týkajú ostatných partnerov. TRETIA ČASŤ OBLASTI ČINNOSTI A OSOBITNÝCH INICIATÍV 11. EÚ spolu so svojimi stredomorskými partnermi uskutoční celkové preskúmanie barcelonského procesu s cieľom znovu ho posilniť a dosiahnuť, aby bol dynamickejší a výkonnejší. 12. Európska únia sa bude snažiť uskutočňovať nasledujúce osobitné iniciatívy, bez bránenia možnosti vzniku nových iniciatív, ktoré by mohli prípadne zohľadniť špecifické situácie a potreby príslušných krajín, regiónov alebo subregiónov. Politické a bezpečnostné aspekty 13. EÚ posilní politický dialóg a dialóg týkajúci sa bezpečnosti s jej stredomorskými partnermi na všetkých úrovniach: bilaterálne s jednotlivými stredomorskými partnermi; v rámci barcelonského procesu, vrátane Euro-stredomorskej charty pre mier a stabilitu po nadobudnutí jej platnosti; a na iných multilaterálnych úrovniach s cieľom: - určiť spoločný základ pre bezpečnostné otázky s cieľom vytvoriť spoločnú oblasť mieru a stability, - vypracovať opatrenia na vybudovanie partnerstva, najmä podporovaním pravidelných porád a výmeny informácií s jej stredomorskými partnermi, - poskytovať včasné a vhodné informácie o iniciatívach, ktoré by mohli zaujímať ostatných stredomorských partnerov, - posilniť spoluprácu voči globálnym bezpečnostným výzvam, ako je terorizmus, organizovaná trestná činnosť a obchodovanie s drogami, - spolupracovať na prípadných dohodách na predchádzanie konfliktom, krízovom manažmente a mierovom urovnaní, vrátane podpory mierového urovnania konfliktov a sporov, vrátane súdnych prostriedkov, - zaoberať sa možnosťami riešenia problémov protipechotných mín v regióne Stredomoria prostredníctvom spolupráce v boji proti mínam, vrátane odmínovania, zvyšovania povedomia a problematike mín a pomoci obetiam, s cieľom podporovať ciele ottawského dohovoru, - podporiť podpísanie a ratifikáciu všetkých nástrojov nešírenia zbraní, vrátane Zmluvy o nešírení jadrových zbraní, Dohovor o chemických zbraniach, Dohovor o biologických zbraniach a Zmluvu o všeobecnom zákaze jadrových skúšok, stredomorskými partnermi, - presadzovať vytvorenie spoločnej a účinne overiteľnej zóny bez zbraní hromadného ničenia, jadrových, chemických a biologických zbraní a ich nosičov a kontrolných systémov na Strednom východe. V tejto súvislosti vezme EÚ do úvahy ďalší vývoj spoločnej európskej bezpečnostnej a obrannej politiky. Demokracia, ľudské práva a právny štát 14. V rámci barcelonského procesu a v jej bilaterálnych vzťahoch so stredomorskými partnermi bude EÚ: - aktívne podporovať posilnenie demokratických inštitúcií a právneho štátu, najmä prostredníctvom politického dialógu a podpory súdnej reformy, budovania inštitúcií a slobody prejavu, najmä prostredníctvom posilnenia nezávislých médií, - podporovať a povzbudzovať úsilie presadzovať dobrú správu vecí verejných, - zdôrazňovať význam podporovania a ochrany ľudských práv a základných slobôd pre všetkých vrátane podpory vládnych a nevládnych činiteľov v regióne prostredníctvom vzdelávania, sledovania, obhajovania a zvyšovania povedomia v oblasti ľudských práv, - v súvislosti s Chartou Spojených národov a Všeobecnou deklaráciou ľudských práv, aktívne podporovať prístup k medzinárodným nástrojom ľudských práv, vrátane úplného zavedenia občianskych, kultúrnych, hospodárskych, politických a sociálnych práv bez ohľadu na rasu, pohlavie, jazyk alebo náboženstvo, - prijímať opatrenia s cieľom presvedčiť všetkých stredomorských partnerov, aby zrušili trest smrti v súlade so schválenými usmerneniami EÚ. Mier na Strednom východe 15. EÚ bude s ohľadom na odsek 6 tejto spoločnej stratégie: - poskytovať svoje odborné skúsenosti, predkladať stanoviská a dá k dispozícii dobré služby a pomoc hlavným stranám mierového procesu, aby uľahčila uzatvorenie mierových dohôd a pomohla pripraviť "éru po uzatvorení mieru" na Strednom východe, - aktívne podporovať pokrok v multilaterálnom prístupe mierového procesu, založený tiež na vzájomnom pôsobení s barcelonským procesom. Vzhľadom na základné otázky, ako je voda a utečenci ponúkne EÚ svoje odborné skúsenosti, kedykoľvek bude o to požiadaná, - v súvislosti s celkovým urovnaním a na žiadosť kľúčových strán zvažovať účasť členských štátoch na zavádzaní bezpečnostných opatrení na mieste, - prispievať k medzinárodnému záväzku potrebnému na zavedenie a upevnenie mieru na Strednom východe, najmä prostredníctvom podpory regionálnej hospodárskej spolupráce a integrácie a rozšírenia obchodných tokov, - pracovať v prospech posilnenia stability na Strednom východe prostredníctvom bezpečnosti založenej na spolupráci, svojím prispením k zavádzaniu Euro-stredomorskej charty pre mier s stabilitu po jej prijatí a nadobudnutí platnosti. Hospodárske a finančné aspekty 16. EÚ bude: - aktívne pracovať na vykonávaní Euro-stredomorských dohôd o pridružení, najmä formou ďalšieho podporovania postupnej liberalizácie trhu vo všetkých oblastiach dôležitých pre partnerov, podľa barcelonskej deklarácie, - vyvíjať všetko úsilie na urýchlenie uzatvorenia a vykonávania zostávajúcich dohôd o pridružení, - podporovať opatrenia na zvýšenie príťažlivosti regiónu pre investorov, najmä vytvorením väčšieho trhu, podporovaním zosúladenia politík, ktoré sa týkajú jednotného trhu EÚ, zlepšovaním regulačného rámca, zabezpečovaním spravodlivého a rovnakého zaobchádzania s investormi a zvyšovaním povedomia v EÚ o možnostiach investovania v regióne, - povzbudzovať a podporovať subregionálnu spoluprácu, napríklad v rámci Arabsko-maghrebskej únie, v rámci, ktorý bude viesť k širšej regionálnej spolupráci, - povzbudzovať a podporovať úsilie stredomorských partnerov zvýšiť obchodné aktivity medzi južnými krajinami, najmä prostredníctvom obchodných dohôd medzi týmito krajinami a postupným zosúladením pravidiel o pôvode, - pomáhať stredomorským partnerom pri posilňovaní ich schopnosti formulovať vhodné obchodné politiky a aktívne sa zúčastňovať obchodných jednaní, najmä vzhľadom na rozvoj Euro-stredomorskej zóny volného obchodu a budúcich jednaní v rámci WTO, - povzbudzovať liberalizáciu bežných platieb s výhľadom čo najskoršej úplnej liberalizácie. Bude tiež podporovať používanie eura ako zmluvnej a vyrovnávacej meny pre stredomorský obchod, - podporovať vzájomné prepojenie infraštruktúry medzi stredomorskými partnermi a medzi nimi a EÚ, na základe skúseností z transeurópskych sietí v doprave, energetike a telekomunikáciách, - povzbudzovať politiky na podporu úlohy súkromného sektora a rozvoja malých a stredných podnikov v krajinách stredomorských partnerov, najmä malých a stredných podnikov zameraných na vývoz, ako jedného z najúčinnejších spôsobov širšieho vytvárania pracovných miest, - zabezpečovať, aby bola venovaná primeraná pozornosť cieľu vytvárania trhového hospodárstva so sociálnym rozmerom, vrátane kľúčových noriem pracovného práva a podpory rovnosti pohlaví. 17. EÚ bude podporovať členstvo všetkých partnerov vo WTO, na základe náležitých podmienok. 18. Týmito opatreniami bude EÚ maximalizovať dopad finančnej spolupráce prostredníctvom rozpočtu EÚ, najmä MEDA a EIB: - Európske spoločenstvo a členské štáty budú koordinovať ich jednotlivé stratégie, programy a činnosti v oblasti finančnej a rozvojovej spolupráce v prospech stredomorských partnerov a budú tiež spolupracovať s ostatnými darcami, aby zabezpečili súdržnosť, dopĺňanie sa a prípadne spolufinancovanie, - Európska únia posilní hospodársky dialóg so stredomorskými partnermi, najmä v súvislosti s plánovaním finančnej pomoci, s cieľom podporiť rýchlejší hospodársky prechod, zdravú fiškálnu a menovú politiku a štrukturálnu reformu, - Komisia zabezpečí, že ostatné zdroje dostupné z rozpočtu Spoločenstva v prospech stredomorských partnerov budú využívané koherentne. Vyvinie sa úsilie o zlepšenú koordináciu s ostatnými príslušnými programami EÚ (piaty rámcový program výskumu a vývoja potvrdzujúci medzinárodnú úlohu výskumu spoločenstva s partnermi, Synergy, LIFE, Interreg III). 19. EÚ bude podporovať lepšie integrované stratégie v oblasti vody a politiku vodného hospodárstva v stredomorskom regióne. Životné prostredie 20. EÚ zabezpečí, aby bol braný ohľad na potrebu podporovať lepšiu integráciu v starostlivosti o životné prostredie s cieľom trvalej udržateľnosti hospodárskeho rozvoja. Sociálne a kultúrne aspekty 21. Okrem spolupráce v rámci Euro-stredomorského partnerstva bude EÚ: - prijímať všetky potrebné opatrenia na uľahčenie a povzbudenie účasti občianskej spoločnosti ako aj ďalší rozvoj výmeny osôb medzi EÚ a stredomorskými partnermi. Bude sa podporovať účasť mimovládnych organizácií na spolupráci na bilaterálnej a regionálnej úrovni. Osobitná pozornosť bude venovaná médiám a univerzitám, - podporovať snahy smerujúce k podpore spolupráce v sociálnych veciach, vrátane podpory rovnakých príležitostí pre mužov a ženy a smerom a k posilneniu sociálneho dialógu, - podporovať snahy zlepšiť vzdelávanie a odbornú prípravu, najmä pre mladých ľudí a ženy s cieľom uľahčenia ich integrácie na trhoch práce. V tejto súvislosti bude regionálna spolupráca zlepšená prostredníctvom výmeny najlepšej praxe, odovzdávania know-how a posilňovania kapacít. Spravodlivosť a vnútorné veci 22. Na základe acquis barcelonského procesu a záverov zasadania Európskej rady v Tampere bude EÚ: - konať v súlade so Ženevským dohovorom o právnom postavení utečencov a ostatnými príslušnými nástrojmi a podporovať úplné dodržiavanie týchto nástrojov stredomorskými partnermi, - posudzovať zjednodušenie a zrýchlenie postupov vydávania víz, - podporovať zisťovanie zhodných prvkov medzi právnymi systémami s odlišným základom pre vyriešenie otázok občianskeho práva, ktoré sa týkajú jednotlivcov: dedičské právo a rodinné právo, vrátane rozvodov, - podporovať transparentnosť a väčšiu predvídateľnosť právnych systémov u partnerov s cieľom podporiť zahraničné investície a podporiť legálnych prisťahovalcov, aby vykonávali činnosti prospievajúce k súčasnému rozvoju ich krajín pôvodu, - zabezpečovať liberalizáciu pravidiel prevodu ziskov a hľadať riešenia brániace dvojitému zdaneniu, najmä pre legálnych prisťahovalcov a tých, ktorí majú dvojité občianstvo, - vytvárať účinné mechanizmy spolupráce v boji proti nelegálnym prisťahovaleckým sieťam, vrátane obchodu s ľuďmi, okrem iného, prostredníctvom uzatvárania dohôd o readmisii osôb, ktoré sa týkajú vlastných štátnych príslušníkov a štátnych príslušníkov tretích krajín ako aj osôb bez štátnej príslušnosti, - viesť dialóg s cieľom zavádzania moderných a účinných systémov hraničnej kontroly, ponúknutím, okrem iného, prístupu k vzdelávacím programom a výmenám úradníkov, - spolupracovať so stredomorskými partnermi pri riešení otázok migrácie, s plným ohľadom na hospodárske, sociálne a kultúrne danosti partnerských krajín. Taký prístup by vyžadoval boj proti chudobe, zlepšovanie životných podmienok a pracovných príležitostí, predchádzanie konfliktom, dotvorenie demokratických štátov a zabezpečovanie dodržiavania ľudských práv, - rozvíjať spoločný prístup na zabezpečenie sociálnej integrácia štátnych príslušníkov krajín stredomorských partnerov, ktorí už určitú dobu zákonne žijú v členskom štáte a sú držiteľmi povolenia na dlhodobý pobyt, s cieľom priblíženia ich právneho postavenia v tom členskom štáte právnemu postaveniu občanov EÚ, - so stredomorskými partnermi uskutočňovať výmenu informácií a štatistík týkajúcich sa migračným prúdov. 23. EÚ bude ďalej rozvíjať svoju spoluprácu so stredomorskými partnermi v boji proti organizovanej trestnej činnosti, vrátane obchodovania s drogami a prania špinavých peňazí, najmä prostredníctvom: - pomoci vo vzdelávaní členov súdnych orgánov a orgánov zodpovedných za vynútiteľnosť práva s dôrazom na informácie o acquis únie v oblasti organizovanej trestnej činnosti, - ponuky spolupráce so stredomorskými partnermi na rozvoji potrebného právneho, inštitucionálneho a súdneho rámca pre účinné stíhanie týchto trestných činov a na rozvoj mechanizmov spolupráce na boj proti cezhraničnej trestnej činnosti. EÚ bude pokračovať v podpore stredomorských partnerov pri pristúpení k medzinárodným dohovorom OSN v oblasti terorizmu a pri sledovaní zásady, že boj proti terorizmu musí byť trvalo založený na zásadách medzinárodného práva a dodržiavaní ľudských práv. ŠTVRTÁ ČASŤ NÁSTROJE A PROSTRIEDKY Všeobecné ustanovenia 24. Túto spoločnú stratégiu vykonávajú orgány a inštitúcie EÚ v rámci právomocí, ktoré im boli zverené zmluvami a v súlade s postupmi uplatniteľnými podľa tých zmlúv. 25. Pre aspekty tejto spoločnej stratégie, na ktoré sa vzťahuje spoločná zahraničná a bezpečnostná politika únie poskytne generálny tajomník Rady/vysoký predstaviteľ pre spoločnú zahraničnú a bezpečnostnú politiku, podporovaný osobitným vyslancom pre mierový proces na Strednom východe, pomoc Rade a predsedníctvu pri jej zavádzaní a pri zavádzaní aktov prijatých na jej základe. Bez toho, aby boli dotknuté jej právomoci podľa Zmluvy o ES je Komisia plne zapojená v súlade s článkami 18 a 27 Zmluvy o EÚ. 26. Rada a Komisia zabezpečia v súlade s článkom 3 Zmluvy o EÚ súdržnosť, jednotu a účinnosť činností únie. Účinnosť tejto spoločnej stratégie bude vyššia, ak sa zabezpečí najvyššia možná súdržnosť medzi rôznymi nástrojmi a oblasťami činností, na ktorých sa únia podieľa a medzi činnosťami únie a členských štátov. Únia zabezpečí dopĺňanie sa medzi jej politikou pre Stredomorie a ostatnými politikami. 27. Členské štáty prispievajú k cieľom tejto spoločnej stratégie vhodným a koordinovaným využívaním všetkých príslušných nástrojov a spôsobov, ktoré majú k dispozícii. Úpravy, ktorými členské štáty v súčasnosti uznávajú štáty, rozhodujú o členstve štátu v medzinárodných organizáciách, alebo rozhodujú o udržiavaní a vedení bilaterálnych diplomatických a iných (ako sú politické, športové a kultúrne bilaterálne vzťahy), nebudú touto spoločnou stratégiou dotknuté. Rada, Komisia a členské štáty 28. Rada, Komisia a členské štáty: - preskúmajú v rámci ich právomocí a kapacít, existujúce činnosti, programy, nástroje a politiky mimo barcelonskej deklarácie a aktov, ktoré ju vykonávajú, aby zabezpečili ich súdržnosť s touto spoločnou stratégiou a v prípade nesúladu vykonajú potrebné prispôsobenia k najbližšiemu dátumu preskúmania, - úplne a náležito využijú existujúce nástroje a prostriedky, ako aj všetky príslušné programy EÚ a členských štátov a na tento účel vytvoria a budú aktualizovať orientačný súpis zdrojov únie, spoločenstva a členských štátov, pomocou ktorých sa bude táto spoločná stratégia vykonávať. Koordinácia 29. Členské štáty vyvinú ďalšie úsilie na koordináciu ich činností vo vzťahu k stredomorskému regiónu, vrátane činností v rámci regionálnych a medzinárodných organizácií ako je Rada Európy, OSN, Eurostat a medzinárodné finančné inštitúcie; taká koordinácia musí brať náležitý ohľad na právomoci spoločenstva. 30. Členské štáty zúčastňujúce sa na iných fórach, ktoré sa zapájajú do činností týkajúcich sa Stredomoria v rámci ich hlavného cieľa alebo vedľajších činností, tak konajú spôsobom, ktorý je v zhode s cieľmi tejto spoločnej stratégie. 31. Zástupcovia členských štátov a Komisie v krajinách stredomorských partnerov berú pri koordinovaní ich činností na mieste plne do úvahy túto spoločnú stratégiu. 32. Rada, Komisia a členské štáty pracujú s cieľom účinnejšej spolupráce s regionálnymi a medzinárodnými organizáciami a budú sa spolu s ostatnými krajinami snažiť dosiahnuť ciele tejto spoločnej stratégie. Vykonávanie a preskúmanie 33. Európska rada žiada Radu, aby: - zabezpečila, že každé ďalšie predsedníctvo v rámci svojho všeobecného programu predloží Rade priority na vykonávanie tejto spoločnej stratégie, na základe cieľov v druhej časti a s náležitým ohľadom na oblasti činnosti v tretej časti, - preskúmala a vyhodnotila činnosť únie podľa tejto spoločnej stratégie a podala najmenej raz za rok správu Európskej rade o pokroku pri uskutočňovaní jej cieľov, - preskúmala situáciu v stredomorskom regióne a úroveň spolupráce stredomorských partnerov pri vykonávaní tejto spoločnej stratégie a uskutočnila hodnotenie v jej správe pre Európsku radu, - v prípade potreby predložila Európskej rade odporúčania na zmeny a doplnenia druhej a tretej časti tejto spoločnej stratégie. 34. Komisia prispeje k vyššie uvedenému v rámci svojich právomocí. Spolupráca so stredomorskými partnermi 35. Európska únia a jej členské štáty úzko spolupracujú so stredomorskými partnermi pri vykonávaní tejto spoločnej stratégie, najmä prostredníctvom dohôd o pridružení a prostredníctvom Euro-stredomorského výboru pre barcelonský proces, vrátane zohľadňovania odporúčaní a úvah vyjadrených stredomorskými partnermi. PIATA ČASŤ Doba platnosti 36. Táto spoločná stratégia sa uplatňuje odo dňa jej uverejnenia počas počiatočného štvorročného obdobia. Na odporúčanie Rady ju môže Európska rada predĺžiť, preskúmať a v prípade potreby prispôsobiť. Uverejnenie 37. Táto spoločná stratégia sa uverejní v úradnom vestníku. V Santa Maria da Feira 19. júna 2000 Za Európsku radu predseda A. Guterres --------------------------------------------------